CELEX: 32020D0787
Language: fi
Date: 2020-06-16 00:00:00
Title: Komission päätös (EU) 2020/787, annettu 16 päivänä kesäkuuta 2020, maatalousmaan hankintaa Kroatiassa koskevan siirtymäkauden pidentämisestä (ETA:n kannalta merkityksellinen teksti)

17.6.2020   
               
               
                  FI
               
               
                  Euroopan unionin virallinen lehti
               
               
                  L 192/1
               
            
         KOMISSION PÄÄTÖS (EU) 2020/787,
         annettu 16 päivänä kesäkuuta 2020,
         maatalousmaan hankintaa Kroatiassa koskevan siirtymäkauden pidentämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon sopimuksen Kroatian tasavallan liittymisestä Euroopan unioniin,
         ottaa huomioon Kroatian tasavallan liittymisasiakirjan ja erityisesti sen liitteessä V olevan 3 luvun,
         ottaa huomioon Kroatian esittämän pyynnön,
         sekä katsoo seuraavaa:
         
                     (1)
                  
                  
                     Vuoden 2011 liittymisasiakirjan mukaan Kroatia voi pitää voimassa seitsemän vuoden ajan liittymisen jälkeen 30 päivään kesäkuuta 2020 asti maatalousmaan hankintaa koskevat nykyiset rajoitukset, jotka koskevat jonkin toisen jäsenvaltion kansalaisten, Euroopan talousalueesta tehdyn sopimuksen (ETA-sopimus) osapuolina olevien valtioiden kansalaisten ja jonkin toisen jäsenvaltion tai ETA-sopimuksen osapuolena olevan valtion lainsäädännön mukaisesti perustettujen oikeushenkilöiden maatalousmaan hankintaa. Tämä on väliaikainen poikkeus Euroopan unionin toiminnasta tehdyn sopimuksen 63–66 artiklassa määrätystä pääoman vapaasta liikkuvuudesta. Tätä siirtymäkautta voidaan pidentää ainoastaan kerran enintään kolmella vuodella.
                  
               
                     (2)
                  
                  
                     Kroatialle Euroopan unioniin liittymisen yhteydessä myönnetyn siirtymäkauden tärkein peruste oli tarve suojata maataloustoiminnan sosioekonomiset edellytykset Kroatian siirryttyä sisämarkkinoille ja yhteiseen maatalouspolitiikkaan. Siirtymäkaudella pyrittiin erityisesti ratkaisemaan ongelmat, joita maatalousalalle olisi saattanut aiheutua maatalousmaan hankinnan vapauttamisesta kun otetaan huomioon huomattavat erot maan hinnoissa ja viljelijöiden ostovoimassa Kroatiassa verrattuna Alankomaihin, Belgiaan, Espanjaan, Irlantiin, Italiaan, Itävaltaan, Kreikkaan, Luxemburgiin, Portugaliin, Ranskaan, Ruotsiin, Saksaan, Suomeen, Tanskaan ja Yhdistyneeseen kuningaskuntaan, jäljempänä ’EU15-valtiot’ (1). Lisäksi siirtymäkauden tarkoituksena oli i) helpottaa maatalousmaan palauttamis- ja yksityistämisprosessia; ii) parantaa maa- ja kiinteistörekistereitä ja säännellä omistusoikeuksia; ja iii) raivata miinoja maatalousmaasta. Komissio korosti jo 8 päivänä toukokuuta 2017 antamassaan kertomuksessa ”Maatalouskiinteistöjen hankintaa koskevien Kroatian vuoden 2011 liittymissopimuksessa vahvistettujen siirtymätoimenpiteiden uudelleentarkastelu” (2), jäljempänä ’väliarviointi’, miten tärkeää on saavuttaa edellä mainitut tavoitteet säädetyn siirtymäkauden loppuun mennessä.
                  
               
                     (3)
                  
                  
                     Kroatia pyysi 15 päivänä marraskuuta 2019, että maatalousmaan hankintaa koskevaa siirtymäkautta pidennettäisiin kolmella vuodella.
                  
               
                     (4)
                  
                  
                     Niiden tietojen mukaan, jotka ovat Eurostatin käytettävissä, maatalousmaan hinnat ovat Kroatiassa Euroopan unionin alhaisimpia. Maatalousmaan hintojen ei ole odotettukaan muuttuvan täysin yhtenäisiksi, eikä tätä ole edes pidetty edellytyksenä siirtymäkauden päättymiselle. Kroatian ja lähes kaikkien muiden jäsenvaltioiden, erityisesti EU15-valtioiden, hintojen väliset huomattavat erot voivat kuitenkin olla esteenä hintojen lähentymiselle.
                  
               
                     (5)
                  
                  
                     Eurostatin tiedot osoittavat, että ostovoimakorjattu Kroatian bruttokansantuote asukasta kohti poikkeaa edelleen miltei kaikista muista jäsenvaltioista, etenkin EU15-valtioista. Sen vuoksi maatalousmaan nykyiset hinnat ovat Kroatiassa korkeita ostovoimaan verrattuna.
                  
               
                     (6)
                  
                  
                     Vuonna 2016 tehdyn maatilojen rakennetta koskevan tutkimuksen (3) mukaan maanomistuksen rakenteelle on Kroatiassa ominaista pienten perhetilojen erittäin suuri määrä ja maatalousmaan omistuksen hajanaisuus. Euroopan unionin keskivertoviljelijään verrattuna kroatialaisen keskivertoviljelijän maatalousmaan pinta-ala on 30 prosenttia pienempi, kotieläinyksikköjen määrä puolet ja standardituotos 56 prosenttia pienempi. Pienten tilojen yhdistäminen on edelleen käynnissä. Maatilojen hajanaisuus on yksi keskeisimmistä Kroatian maatalousalan kehittymistä rajoittavista seikoista.
                  
               
                     (7)
                  
                  
                     Kroatialaisten viljelijöiden alhaisempi tuottavuus muihin eurooppalaisiin viljelijöihin verrattuna vaikuttaa kielteisesti heidän kilpailukykyynsä. Vuonna 2018 Kroatian tasavallan tuottavuus oli 70,2 prosenttia alhaisempi kuin Euroopan unionin maatalouden keskimääräinen tuottavuus. Kroatian viranomaisten mukaan Kroatian maatalous ei ole riittävän kilpailukykyistä Euroopan sisämarkkinoilla.
                  
               
                     (8)
                  
                  
                     Lisäksi Kroatian viranomaiset korostavat määräajan pidentämistä koskevassa pyynnössään, että lisäaikaa tarvitaan tiettyjen sellaisten hankkeiden toteuttamiseen kokonaisuudessaan, jotka loppuun saatettuina todennäköisesti helpottavat maatalousmaan hankintaa. Tällaisia hankkeita ovat muun muassa: i) maan palauttaminen ja yksityistäminen; ii) omistusoikeuksien sääntely; iii) maa- ja kiinteistörekisteritietojen järjestäminen; ja iv) miinojen raivauksen jatkaminen maatalousmaasta, jossa niitä epäillään vielä olevan.
                  
               
                     (9)
                  
                  
                     Tässä tilanteessa voidaan Kroatian viranomaisten lailla olettaa, että rajoitusten poistaminen 1 päivänä heinäkuuta 2020 lisäisi maan hintoihin kohdistuvaa painetta kaikilla Kroatian maantieteellisillä alueilla. Näin ollen siirtymäkauden pidentäminen vain sellaisilla valikoiduilla maantieteellisillä alueilla, joita tilanne erityisesti koskee, ei ole mahdollista. Maatalousmaan hintojen kohoamisella olisi hyvin todennäköisesti lyhyellä ja keskipitkällä aikavälillä epäsuotuisa vaikutus Kroatian maatalouden rakennemuutokseen, esimerkiksi siirtymiseen pienistä tiloista keskisuuriin. Vaarana onkin, että Kroatian maatalousmarkkinat häiriintyisivät vakavasti siirtymäkauden päättyessä.
                  
               
                     (10)
                  
                  
                     Sen vuoksi vuoden 2011 liittymisasiakirjan liitteessä V olevassa 3 luvussa määrättyä siirtymäkautta olisi pidennettävä kolmella vuodella.
                  
               
                     (11)
                  
                  
                     Jotta markkinoiden vapautumiseen voitaisiin valmistautua kaikilta osin, myös nykyisissä vaikeissa taloudellisissa olosuhteissa, on erittäin tärkeää pyrkiä edistämään Kroatian maataloutta monenlaisilla eri toimenpiteillä. Näitä toimenpiteitä on jo painotettu väliarvioinnissa ja niihin kuuluvat muun muassa: i) maatalousuudistuksen loppuun saattaminen; ja ii) maatalousmaan palauttaminen ja yksityistäminen siirtymäkauden aikana.
                  
               
                     (12)
                  
                  
                     Koska avoimet sisämarkkinat ovat aina olleet Euroopan vaurauden perusta, ulkomaisen pääoman virtaaminen Kroatiaan saattaisi hyödyttää myös sen maatalousmarkkinoita. Kuten väliarvioinnissa korostetaan, maatalousalaan tehtävillä ulkomaisilla investoinneilla olisi myös merkittäviä pitkän aikavälin vaikutuksia pääomanlisäykseen ja taitotietoon, maamarkkinoiden toimintaan ja maatalouden tuottavuuteen. Ulkomaista omistusta koskevien rajoitusten asteittainen lieventäminen siirtymäkaudella auttaisi myös markkinoita valmistautumaan täyteen vapautumiseen.
                  
               
                     (13)
                  
                  
                     Jotta turvattaisiin oikeusvarmuus ja vältettäisiin oikeudellisen tyhjiön syntyminen Kroatian kansallisessa oikeusjärjestelmässä nykyisen siirtymäkauden päätyttyä, tämän päätöksen olisi tultava voimaan päivänä, jona se julkaistaan Euroopan unionin virallisessa lehdessä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pidennetään vuoden 2011 liittymisasiakirjan liitteessä V olevassa 3 luvussa tarkoitettua Kroatian maatalousmaan hankintaa koskevaa siirtymäkautta 30 päivään kesäkuuta 2023.
         
         
            2 artikla
            Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 16 päivänä kesäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  Komission 8 päivänä toukokuuta 2017 antama kertomus neuvostolle maatalouskiinteistöjen hankintaa koskevien Kroatian vuoden 2011 liittymissopimuksessa vahvistettujen siirtymätoimenpiteiden uudelleentarkastelu, COM(2017) 217.
         
            (2)  Ks. edellinen alaviite.
         
            (3)  Maatilojen rakennetutkimuksen osalta ks. https://ec.europa.eu/eurostat/statistics-explained/index.php?title=Glossary:FSS